Il-Membru Parlamentari Laburista Rosianne Cutajar ċaħdet li wżat il-kelma 'qaħba' fid-direzzjoni tal-MP Nazzjonalista Claudette Buttigieg waqt seduta fil-Parlament. Minn filmat li ttieħed mis-sit tal-Parlament, Buttigieg kienet qed targumenta li huwa insult li l-MPs Laburisti jiddieħku bl-argument tad-Deputat Nazzjonalista Robert Cutajar. Kien hawnhekk fejn Buttigieg semgħet xi ħaġa min-naħa tal-MPs Laburisti u staqsiet jekk huwiex minnu li Cutajar użat din il-kelma b'referenza lejha. "Nixtieq inserraħ moħħ l-Onorevoli Buttigieg li assolutament ma konniex qed nitkellmu b'referenza għaliha," saħqet Cutajar. Madanakollu, minkejja l-appelli tal-Ispeaker Anġlu Farrugia biex tkompli bid-diskors tagħha, Buttigieg qalet li jekk hu ma semax il-kelma tintuża, hi semgħetha. "Inżilna f'dawn il-livelli. Hija għarukaża," argumentat Buttigieg waqt li Farrugia kien qed jipprova jżomm il-kalma fost il-Membri Parlamentari. Fir-risposta tagħha, Cutajar qalet li anke kienet vittma ta' dan il-lingwaġġ dispreġġattiv u li l-Oppożizzjoni qatt ma kkundanna dan il-kliem. Filmat: Parlament.mt KUN MINN TAL-EWWEL LI TIRĊIEVI L-AĦĦAR AĦBARIJIET Niżżel l-App ta' Newsbook